
RAPORT 
asupra proiectului de Lege privind sistemele de agricultură 

practicate în România

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu proiectul de Lege privind sistemele de agricultură practicate în România, transmis cu adresa  nr.PL.x 246 din 9 mai 2011 şi înregistrat sub nr.24/313/12.05.2011. 

La întocmirea raportului, Comisia a avut în vedere avizul favorabil al Consiliului Legislativ, punctul de vedere negativ al Guvernului şi avizele negative ale Comisiei juridice, de disciplină şi imunităţi şi Comisiei pentru administraţie publică, amenajarea teritoriului şi echilibru ecologic.
Proiectul de lege reglementează  sistemele de agricultură practicate în România, pentru a asigura o producţie agricolă stabilă şi eficientă, protecţia mediului înconjurător, utilizarea raţională şi eficientă a resurselor naturale, conservarea solului, reducerea consumului de apă dulce şi a emisiilor de dioxid de carbon şi realizarea unor genotipuri de plante care să ofere produse agricole competitive cantitativ şi calitativ.
Proiectul de Lege privind sistemele de agricultură practicate în România face parte din categoria legilor ordinare, potrivit prevederilor art.73 din Constituţia României, republicată.

La dezbaterea propunerii legislative sus menţionată a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Adrian Rădulescu, secretar de stat în cadrul Ministerului Agriculturii şi Dezvoltării Rurale. 
La lucrările comisiei au fost prezenţi 26 de deputaţi, din totalul de 27 de deputaţi, membri ai comisiei.

Proiectul de lege a fost respins în unanimitate, în şedinţa din 28 iunie 2011, din următorul considerent: 
· actele normative în vigoare cuprind cadrul legislativ armonizat cu legislaţia Uniunii Europene.
Proiectul de lege a fost adoptat de Senat în şedinţa din 4 mai 2011.
Proiectul de lege, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările ulterioare, este de competenţa decizională a Camerei Deputaţilor.
          PREŞEDINTE,
             



  SECRETAR,

   Dr. ing. Stelian FUIA

